Uitstel vir sukkelende SAL se reddingsplan(Foto: Facebook) Die sakereddingspraktisyns wat die Suid-Afrikaanse Lugdiens (SAL) deesdae bestuur, het nou tot 31 Maart om hul sakereddingsplan voor te lê. Les Matuson en Siviwe Dongwana het die SAL se krediteure en uitleners Woensdag gevra vir uitstel om die plan bekend te maak. Dit sou aanvanklik vandag gedoen moes word. Die lugredery is in Desember in sakeredding geplaas. Die sakereddingspraktisyns het Vrydag gesê hul versoek is toegestaan “deur die vereiste meerderheid krediteure met stembelange in die maatskappy”. Volgens Matuson en Dongwana is die verlenging nodig omdat hulle – en die SAL – nog besig is met ŉ voorgestelde herstruktureringsplan. Dit sal in die konsepsakereddingsplan ingesluit word. “Die werkerskomitee, krediteurekomitee en die departement van openbare ondernemings gaan die geleentheid kry om voorleggings aan die praktisyns te doen oor die konsepsakereddingsplan en om dit met hulle te bespreek. “Nadat die praktisyns die voorstelle oorweeg en bespreek het, sal die finale konsepreddingsplan bekend gestel word. Krediteure sal by ŉ spesiale vergadering daaroor stem.” Dié vergadering moet gehou word binne tien dae nadat die plan bekend gemaak word. “Ons is nog besig om die stappe wat nodig is om die voorgestelde herstrukturering in werking te stel, te finaliseer. Dit is ŉ ingewikkelde proses en heelwat insette is nodig in ŉ sakeonderneming van dié grootte. “Ons beoog om die plan aan die krediteurekomitee, die werkerskomitee en die aandeelhouers voor te lê voordat dit bekend gemaak word.”